

VLADA REPUBLIKE HRVATSKE

Zagreb, 13. travnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo unutarnjih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje Sporazuma između Vlade Republike Hrvatske i Vlade Mađarske o izmjenama i dopunama Sporazuma između Vlade Republike Hrvatske i Vlade Republike Mađarske o suradnji u borbi protiv prekograničnog kriminala |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 7. Zakona o sklapanju i izvršavanju međunarodnih ugovora („Narodne novine“, broj 28/96.), Vlada Republike Hrvatske je na sjednici održanoj \_\_\_\_\_\_\_\_\_ donijela

**O D L U K U**

**o pokretanju postupka za sklapanje Sporazuma između Vlade Republike Hrvatske**

**i Vlade Mađarske o izmjenama i dopunama Sporazuma između Vlade**

**Republike Hrvatske i Vlade Republike Mađarske o suradnji**

**u borbi protiv prekograničnog kriminala**

**I.**

Na temelju članka 139. Ustava Republike Hrvatske („Narodne novine“, br. 85/10. - pročišćeni tekst i 5/14. - Odluka Ustavnog suda Republike Hrvatske) pokreće se postupak za sklapanje Sporazuma između Vlade Republike Hrvatske i Vlade Mađarske o izmjenama i dopunama Sporazuma između Vlade Republike Hrvatske i Vlade Republike Mađarske o suradnji u borbi protiv prekograničnog kriminala (u daljnjem tekstu: Sporazum).

**II.**

Republika Hrvatska je inicirala sklapanje Sporazuma s ciljem unaprjeđenja suradnje uspostavljene Sporazumom između Vlade Republike Hrvatske i Vlade Republike Mađarske o suradnji u borbi protiv prekograničnog kriminala, sastavljenim u Hévizu 3. listopada 2008. („Narodne novine“ - Međunarodni ugovori, broj 4/09.). Iako je dosadašnja suradnja Republike Hrvatske i Mađarske u borbi protiv kriminala bila uspješna, tijekom godina se ukazala potreba za proširivanjem i produbljivanjem područja policijske suradnje. Nadalje, Republika Hrvatska je u međuvremenu postala država članica Europske unije, te je odredbe važećih međunarodnih ugovora u području policijske suradnje potrebno uskladiti s pravnom stečevinom Europske unije. Osim toga, odredbe trenutno važećeg Sporazuma potrebno je prilagoditi potrebama policijskih službenika dviju država u svakodnevnom obavljanju različitih modaliteta policijske suradnje.

**III.**

Unaprjeđenje i produbljivanje međusobne suradnje u područjima javne sigurnosti i borbe protiv kriminala u interesu je obiju država. Imajući u vidu međunarodne trendove pojave novih, te porasta broja i kompleksnosti postojećih vrsta kaznenih djela, kao i članstvo Republike Hrvatske i Mađarske u Europskoj uniji, postoji potreba da se dosadašnja policijska suradnja dodatno ojača i osuvremeni.

Ugovorne stranke na temelju ovoga Sporazuma mijenjaju i dopunjuju odredbe Sporazuma iz 2008. godine koje se odnose na provođenje prekogranične potjere, zajedničke granične ophodnje, zaštitu osobnih podataka te odnos odredbi Sporazuma prema drugim međunarodnim obvezama.

**IV.**

Prihvaća se Nacrt sporazuma kao osnova za vođenje pregovora.

Nacrt sporazuma iz stavka 1. ove točke, sastavni je dio ove Odluke.

**V.**

Određuje se izaslanstvo Republike Hrvatske za vođenje pregovora u sljedećem sastavu:

- predstavnik Ministarstva unutarnjih poslova, voditelj izaslanstva,

- predstavnici Ministarstva unutarnjih poslova, 5 članova.

Troškovi za rad izaslanstva obuhvaćaju troškove za vođenje pregovora, a osigurani su u državnom proračunu Republike Hrvatske, u okviru redovitih proračunskih sredstava Ministarstva unutarnjih poslova.

**VI.**

Ovlašćuje se potpredsjednik Vlade Republike Hrvatske i ministar unutarnjih poslova da, u ime Vlade Republike Hrvatske, potpiše Sporazum.

**VII.**

Izvršavanje Sporazuma neće zahtijevati dodatna financijska sredstva iz državnog proračuna Republike Hrvatske.

**VIII.**

Sporazum ne zahtijeva donošenje novih ili izmjenu postojećih zakona, ali podliježe potvrđivanju sukladno odredbi članka 18. Zakona o sklapanju i izvršavanju međunarodnih ugovora.

KLASA:

URBROJ:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Iako je dosadašnja suradnja između Republike Hrvatske i Mađarske, sukladno Sporazumu između Vlade Republike Hrvatske i Vlade Republike Mađarske o suradnji u borbi protiv prekograničnog kriminala, sastavljenim u Hévizu 3. listopada 2008. („Narodne novine“ - Međunarodni ugovori, broj 4/09.) bila uspješna, tijekom godina se ukazala potreba za proširivanjem i produbljivanjem područja policijske suradnje. Naime, uvidjelo se kako je odredbe važećih međunarodnih ugovora u području policijske suradnje između Republike Hrvatske i Mađarske potrebno prilagoditi potrebama policijskih službenika dviju država u svakodnevnom obavljanju različitih modaliteta policijske suradnje. S obzirom da je Republika Hrvatska u međuvremenu postala država članica Europske unije, potrebno je uskladiti odredbe važećih međunarodnih ugovora u području policijske suradnje s pravnom stečevinom Europske unije te Preporukama Vijeća (EU) 2022/915 od 9. lipnja 2022. o operativnoj suradnji tijelâ kaznenog progona (Službeni list EU, L 158/53). Slijedom navedenoga, Republika Hrvatska je inicirala sklapanje Sporazuma.

**Točkom I.** Odluke uređuje se ustavna osnova za pokretanje postupka za sklapanje Sporazuma.

**Točkom II.** Odluke objašnjava se potreba sklapanja Sporazuma.

**Točkom III.** Odluke navode se razlozi zbog kojih se predlaže sklapanje Sporazuma, te se navode bitni elementi koji se njime uređuju.

**Točkom IV.** Odluke prihvaća se nacrt Sporazuma, te se utvrđuje da je sastavni dio ove Odluke.

**Točkom V.** Odluke utvrđuje se izaslanstvo Republike Hrvatske za vođenje pregovora, kao i piranje troškova izaslanstva za vođenje pregovora.

**Točkom VI.** Odluke ovlašćuje se potpredsjednik Vlade Republike Hrvatske i ministar unutarnjih poslova da, u ime Vlade Republike Hrvatske, potpiše Sporazum.

**Točkom VII.** Odluke utvrđuje se da izvršavanje Sporazuma neće zahtijevati dodatna financijska sredstva iz Državnog proračuna Republike Hrvatske.

**Točkom VIII.** Odluke utvrđuje se da Sporazum ne zahtijeva izmjenu i dopunu postojećih zakona, međutim s obzirom da je riječ o međunarodnom ugovoru političke naravi, utvrđuje se da isti podliježe potvrđivanju u skladu s člankom 18. Zakona o sklapanju i potvrđivanju međunarodnih ugovora („Narodne novine“, broj 28/96.).